《会稽颂·大禹陵》
宋代·诸葛兴

瞻越山兮镜之东，郁得木兮丛。
倚青霞兮窆石，枕碧流兮宝宫。
端黻冕兮穆穆，列俎豆兮雍雍。
梅为梁兮挟风雨，倏而来兮忽而去。
芝产殿兮间见，橘垂庭兮犹古。
壁腾辉兮桂荐瑞，书金简兮缄石蒉朝万玉兮可想，
探灵文兮何秘。嗟洚水兮潢流，
民昏垫兮隐隐忧。运大智兮无事，
锡洪范兮攸畴。身劳兮五岳，
迹书兮九州。亶王心兮不矜，
迄四海兮歌讴。猗圣宋兮中兴，
驻翠跸兮稽城。独怀勤兮旷代，
粲奎文兮日星。扬舲兮拊鼓，
吴歈兮郑舞。奠桂酒兮兰肴，
庶几仿佛兮菲食卑宫之遗矩。

作者简介：会稽人，字仁叟。宁宗嘉定元年进士。历彭泽、奉化二县丞。尝作《会稽九颂》。有《梅轩集》。